ආසියානු කනිෂ්ඨ මලල ක්‍රීඩා ශුරතාවලියේදී රන් පදක්කම් දිනා ශ්‍රී ලංකාවට කීර්තියක් අත්කර දුන් ශිවන්ති රත්නායකට හා දුලාජ් මධුෂංඛට දහසින් බැදි පියලි සමග නිවාස ‍2ක් ජනාධිපති මහින්ද රාජපක්ෂ මහතා අතින් ඊයේ අරලිය ගහ මැදුරේ පැවති උත්සවයකදී තිළිණ ‍කෙරුණි.එයට අමතරව වසර 2ක කාලයක් මසකට රුපියල් 20,000බැගින් පෝෂණ දීමනාවක් ද පිරිනැමුණි.කොළඹදී නිමාවට පත්වු ආසියානු කනිෂ්ඨ මලල ක්‍රීඩා ශුරතාවලියේදී රන්,රිදී හා ලෝකඩ පදක්කම් දිනු ක්‍රීඩක ක්‍රීඩිකාවන්ට රාජ්‍ය උපහාර පිරිනැමීම උදෙසා ‍මේ උත්සවය සුදානම් කර තිබුණි.රන් පදක්කම් දිනු ශිවන්තිට හා දුලාජ්ට රුපියල් ලක්ෂ 5 බැගින් පිරිනැමුණු අතර රිදී පදක්කම් දිනු නිමේෂා සිරිවර්ධනට රුපියල් ලක්ෂ 3ක් හා මීටර් 400 සහය දිවීමේ කණ්ඩායමේ ක්‍රීඩිකාවන්ට රුපියල් ලක්ෂ 4.5ක් පිරිනැමුණි.එමෙන්ම ලොකඩ පදක්කම් දිනාගත් චාමිකා මුණසිංහ හා සුපුන් විරාජ් රන්දෙනියට ලක්ෂ එකහමාර බැගින් සහ පදක්කම් දිනු ක්‍රීඩක ක්‍රීඩිකාවන්ගේ පුහුණුකරුවන්ට මුදල් තැගි පිරිනැමිණි.ක්‍රීඩා ඇමති මහින්දානන්ද අලුත් ගමගේ මහතාගේ ආරාධනාවෙන් පැවති මේ උත්සවයට නිවාස හා ඉදිකිරිම් පොදු පහසුකම් ඇමති විමල් වීරවංශ මහතා ද එක් විය.ක්‍රීඩක ක්‍රීඩිකාවන්ගේ මව්පියන්, විදුහල්පතිවරුන්, ශ්‍රී ලංකා මලල ක්‍රීඩා සංගමයේ නිලධාරීහු ඇතුලු පිරිසක් ද මේ උත්සවයට එක්වුහ..